作者：陈允平
词牌/韵律：瑞龙吟

paragraphs: 双溪墅。
重见种玉锄云，采花研露。
遥知绿野芳浓，锦堂燕子，迎门共舞。
近前语。
还问去年山馆，旧经行处。
西风鸿水边上，惊千里苑，梅英乍吐。
几度月昏霜晓，望驰天北，驿传湘渚。
冷艳暗香春寒，剗地清苦。
看看翠幄，青子江头路。
才收尽、蛮烟瘴雨，初回轻暑。
便忆南园趣。
唤人况有，多情杜宇。
此计非迟暮。
都付与、和羹功成归去。
海榴院落，长逢重午。